《严州道中》
清代·沈鑅

浮云出层壑，日夕变晴晦。峭影逼峰尖，局步危石背。

下有百尺溪，蛟龙隐其内。桡声一水通，树色两山对。

乳窦鸣潺湲，云根插叆叇。十里更回首，暮林环修黛。

远景低渐昏，故园渺何在。渔镫倒影乱，沙月流光碎。

浪迹几浮沈，清夜发长慨。屈指算归途，记取来游再。

作者简介：沈鑅，字听篁，仁和人。嘉庆己卯进士，改庶吉士，授编修，历官给事中。有《自悦斋吟草》。